Í sumar var friðuð Viðey eða Minnanúpshólmi á fyrirhuguðu svæði Hvammsvirkjunar. Eftir virkjun verður eyjan ekki lengur eyja heldur sker á nánast þurru landi sem girða þarf mann- og fjárhelda girðingu í kringum eigi friðun gróðurs í eynni að halda.

Nú nýlega bárust í fréttir rannsóknir sem benda til þess að laxastofninum í Þjórsá verði stefnt í voða með virkjunum. Búsvæði laxins er að finna á öllum þremur virkjanasvæðunum og tjónið er ófyrirsjáanlegt. Landsvirkjun viðurkennir að ekkert er hægt að segja með vissu um áhrif á laxinn en ætlar að kaupa veiðiréttinn til að bæta veiðiréttarhöfum tjón.

Sól á Suðurlandi telur enga stoð í því að fébætur komi fyrir laxastofn og lífríki. Slíkt verður ekki metið til fjár. Margt sem tapast við virkjanir í byggð við Þjórsá verður aldrei metið til fjár. Samfélagsmælikvarðann vantar. Velferð og réttlátt samfélag er grunnurinn að öllu starfi Sólarsamtakanna víða um land. Því styður formaður Sól í Straumi af heilum hug baráttu Sólar á Suðurlandi fyrir verndun samfélags og umhverfis við Þjórsá.

..